b"\n_START_ARTICLE_\nLa Candelera de l'Ametlla de Mar\n_START_SECTION_\nDescripci\xc3\xb3\n_START_PARAGRAPH_\n\xc3\x89s una esgl\xc3\xa9sia d'una sola nau for\xc3\xa7a elevada amb contraforts laterals, entre els quals s'encabeixen capelles d'al\xc3\xa7ada m\xc3\xa9s baixa que la de la nau. Per damunt d'elles s'obren diverses finestres que il\xc2\xb7luminen directament la nau. La coberta \xc3\xa9s a dues vessants._NEWLINE_La fa\xc3\xa7ana principal \xc3\xa9s coronada per un front\xc3\xb3 triangular i presenta tres ulls de bou, dos als costats m\xc3\xa9s petits i un al centre m\xc3\xa9s gros emmarcat amb un guardapols que ressegueix tot el contorn de l'edifici. La porta \xc3\xa9s estructurada per dos arcs de mig punt fets de maons i disposats en degradaci\xc3\xb3. A la banda dreta hi ha una creu._NEWLINE_Destaca el campanar, de base quadrada i situat a la banda esquerra de la fa\xc3\xa7ana principal. \xc3\x89s format per dos cossos de secci\xc3\xb3 quadrada, dels quals el superior \xc3\xa9s m\xc3\xa9s redu\xc3\xaft. \xc3\x89s en aquest cos on s'obren les finestres, d'arc de mig punt, que allotgen les campanes. Com a separaci\xc3\xb3 entre els dos cossos hi ha una l\xc3\xadnia d'imposta motllurada que es torna a repetir com a coronament dels murs. Les quatre fa\xc3\xa7anes de la torre mostren coronaments triangulars com el de la fa\xc3\xa7ana principal de l'esgl\xc3\xa9sia._NEWLINE_Tant la fa\xc3\xa7ana principal com la torre del campanar tenen els murs arrebossats i pintats."